Németországban a vesztőhelyek közelében Urlaubkapelle, Urlaubbetsäule is állott, ahol a halálraítélttel megállottak, hogy az Anyjától búcsúzkodó Krisztus látása adjon neki utolsó vigasztalást. Lexikon für Theologie und Kirche X. 447.

Ilyen kápolnák hazánkban is lehettek. Így a Fájdalmas Szűzanya körmöcbányai kápolnájának (1732) Gerichtskapelle volt a neve. Ott állott a város szélén. Ehhez idézzük még, hogy Besztercebánya városában az elítélt utolsó útján folyton szólt az Armen Sünder Glöcklein: megbánásra intve a bűnöst, és imádságra a kísérő népet. Jurkovich Emil: Besztercebánya múltjából. Besztercebánya 1901, 118. A pozsonyi Kereszt utcában (Kreuzgasse) álló keresztkápolnát régebben Urlaubskapelle néven emlegették, mert itt búcsúztatták el a világtól azokat a halálraítélteket, akiket utána a közelben felállított biófán kivégeztek. Ortvay Tivadar: Pozsony város utcái és terei. Pozsony 1905, 236.