Egykorú ismeretlen német szemtanú szerint „csináltak egy koporsót is. Ez alatt három török állt és ez a Mahomed sírja szabadon csüngött a temető fölött a magasban. Körülötte csináltak sok szerszámot, melyet puskaporral és lőfegyverrel töltöttek meg. És mikor az érsek Urunk szent testével elment előtte, akkor Mahomed sírját a népség egészen összetiporta, és elrombolta.” Eckhardt Sándor szerint (Magyar Nyelv 1927, 510) lebeg, mint Mohamed koporsója még innen származik. Scheiber Sándor (Magyar Nyelv 1953, 477) a szóláshoz talmudi példákat, figyelemre méltó mondai hagyományokat idéz Áron, Mózes, József, Dániel és mások koporsajáról. Ezek azonban aligha befolyásolhatták a mi úrnapi szokásunk kialakulását.