Nyilvánvalóan azonban nem ez, hanem prédikációs példázat a forrása Magyarbánhegyes élőszavas hagyományának: amikor a török készült Magyarországot elfoglalni, egy vitézét előre küldötte kémnek. Éppen farsangháromnapokban érkezett ide, amikor őseink javában mulatoztak, mintha az eszüket is elvesztették volna. Negyedik nap aztán mindenki a templomba iparkodott. A török megleste őket. Látta, hogy a pap mindenkinek homlokára tesz valamit. Visszatérve jelentette a szultánnak, hogy a magyaroknak három nap alatt minden eszük elment, negyedik nap azonban a pap visszatette a helyükre. Párhuzamok Moser-Rath 151, 447.